text: Efter krise: Nu smiler minkavlerne
  16 februar 2015 kl. 14.53
  Kineserne er igen begyndt at købe minkskind. Det har fået priserne til at stige.
  Sidste år var der krise blandt minkavlerne. Det er der ikke mere.
  - Der har været en solid efterspørgsel i auktionssalen på vores februar-auktion, hvor køberne har været i stærk konkurrence med hinanden. Der er blevet råbt og kæmpet om at få buddet. Det er igen de kinesiske indkøbere, som dominerer markedet. Efter det seneste års krise er branchen kommet stærkt igen, siger Tage Pedersen, der er minkavler i Hedensted og formand for Kopenhagen Furs bestyrelse, til LandbrugsAvisen.
  På januar-auktion steg minkprisen 10 procent, og på den netop afsluttede februar-auktion steg den med 11 procent. Gennemsnitsprisen på et skind blev 452 kr.
  Artikel i LandbrugsAvisen
  